የህወሓት 40ኛ ዓመት ምስረታ በዓል ለማክበር ጠ/ሚ ኃይለማርያም መቀሌ ገቡ
 የህወሓት 40ኛ ዓመት ምስረታ በዓል ለማክበር ጠቅላይ ሚኒስትር ኃይለማርያም ደሳለኝ መቀሌ ከተማ ገብተዋል፡፡በበዓሉ ለመሳተፍ የተለያዩ የጎረቤት ሀገር ከፍተኛ ባለስልጣናት መቀሌ ከተማ እየገቡ ይገኛሉ፡፡ከእነዚህ ውስጥም የሩዋንዳ፣ ኡጋንዳ፣ ሶማሊያ፣ ጅቡቲ እና የሌሎች ሀገሮች ከፍተኛ ባለስልጣናትና የአጋር ተቋማት መሪዎችና ተወካዮች ይገኙበታል፡፡የትግራይ ክልል ከፍተኛ አመራሮችና የመቀሌ ከተማና አከባቢዋ ነዋሪዎችም ለእንግዶቹ በአሉላ አባነጋ አለም አቀፍ አውሮፕላን ማረፊያ በመገኘት ደማቅ አቀባበል አድርገዋል።በተያያዘ ትናንት በመቀሌ ከተማ የተጀመረው የህወሃት 40ኛ ዓመት ምስረታ ሲምፖዚየም ዛሬም ቀጥሏል።ነባር ታጋይ አቶ በረከት ስምኦን “መለስ ለሕዝቦች መብት የታገለ ታላቅ መሪ ነው” በሚል ርዕስ የውይይት መነሻ ጽሑፍ አቅርበው ውይይት እየተካሄደበት ነው።የመለስ ሌጋሲ ሲዘከር ሁሉም የትግሉ ተካፋዮች በውስጡ አሉበት ያሉት ታጋይ በረከት ስምኦን፥ ሌጋሲው የሁሉም የትግሉ ሰማዕታትና በትግሉ የተሳተፉ ታጋዮች ውጤት መሆኑን ተናግረዋል፡፡የተሃድሶና የአብዮታዊ ዴሞክራሲያዊ መስመር ማጥራት የተሰኘ ጥናታዊ ጽሁፍም በታጋይ ቴዎድሮስ ሀጎስ ቀርቧል።ከዚህ በተጨማሪ የተሰዉ ታጋዮች አጽም በሰማዕታት ሀውልት ስር በክብር ያርፋል ተብሎ ይጠበቃል።የደደቢት ችቦም በተለያዩ ቦታዎች ሲዘዋዋር ቆይቶ ዛሬ በመቀሌ ከተማ ይገባል።(ኤፍ ቢ ሲ)